b'\n_START_ARTICLE_\nTrombocitopenija\n_START_PARAGRAPH_\nTrombocitopen\xc3\xadja pomeni zni\xc5\xbeano koncentracijo krvnih plo\xc5\xa1\xc4\x8dic (trombocitov) v krvi. Normalno \xc5\xa1tevilo krvnih plo\xc5\xa1\xc4\x8dic v krvi je 150\xe2\x80\x93400 \xc3\x97 10\xe2\x81\xb9 na liter krvi, pri ni\xc5\xbejih vrednostih pa govorimo o trombocitopeniji.\n_START_SECTION_\nRazvrstitev\n_START_PARAGRAPH_\nO blagi trombocitopeniji govorimo, ko je \xc5\xa1tevilo krvnih plo\xc5\xa1\xc4\x8dic med 100 in 140 \xc3\x97 10\xe2\x81\xb9/L, o zmerni trombocitopeniji pri \xc5\xa1tevilu _NEWLINE_krvnih plo\xc5\xa1\xc4\x8dic med 50 in 100 \xc3\x97 10\xe2\x81\xb9/L, pri vrednostih pod 50 10\xe2\x81\xb9/L pa o hudi obliki bolezni.\n_START_SECTION_\nZnaki in simptomi\n_START_PARAGRAPH_\nPosledica trombocitopenije so krvavitve (petehije, purpura, ekhimoze) v ko\xc5\xbei, sluznicah ali notranjih organih. Krvavitve so spontane, brez o\xc4\x8ditnega vzroka, ali pa nastanejo zaradi po\xc5\xa1kodb, vnetja, razjed, operacij. Pri hudih trombocitopenijah lahko pride do krvavitev v prebavila in osrednje \xc5\xbeiv\xc4\x8devje, ki ogro\xc5\xbeajo \xc5\xbeivljenje. \xc4\x8cas krvavitve je navadno podalj\xc5\xa1an \xc5\xa1ele pri vrednostih trombocitov pod 100 \xc3\x97 10\xe2\x81\xb9 na liter krvi. Kadar je \xc5\xa1tevilo trombocitov nad 20 \xc3\x97 10\xe2\x81\xb9/L, je klini\xc4\x8dna slika najve\xc4\x8dkrat neizrazita; bolniki navajajo samo nastajanje ve\xc4\x8djih podko\xc5\xbenih krvavitev (sufuzij) ob manj\xc5\xa1ih po\xc5\xa1kodbah.\n_START_SECTION_\nDiagnoza\n_START_PARAGRAPH_\nOsnovna preiskava pri trombocitopeniji je \xc5\xa1tetje krvnih plo\xc5\xa1\xc4\x8dic, ki se lahko izvade ro\xc4\x8dno s hemocitometrom (Neubauerjevo komoro) in mikroskopom ali pa z avtomatskimi \xc5\xa1tevci z elektrostatskim ali laserskim na\xc4\x8dinom \xc5\xa1tetja, iz vensko odvzete krvi z dodatkom EDTA. \xc5\xa0tetje krvnih plo\xc5\xa1\xc4\x8dic z avtomatskim \xc5\xa1tevcem je lahko v\xc4\x8dasih nezanesljivo, zato je priporo\xc4\x8dljiva ob\xc4\x8dasna ocena  \xc5\xa1tevila krvnih plo\xc5\xa1\xc4\x8dic tudi iz krvnega razmaza. Avtomatski \xc5\xa1tevec lahko poka\xc5\xbee t. i. psevdotrombocitopenijo (la\xc5\xbeno trombocitopenijo), \xc4\x8de pride do zlepljanja krvnih plo\xc5\xa1\xc4\x8dic v vzorcu krvi v prisotnosti EDTA, rezultati pa so lahko nezanesljivi, tudi \xc4\x8de naprava pomotoma \xc5\xa1teje tudi druge celice v krvi, \xc4\x8de nastanejo agregati ali \xc4\x8de so krvne plo\xc5\xa1\xc4\x8dice velike.\n_START_SECTION_\nZdravljenje\n_START_PARAGRAPH_\nZdravljenje je odvisno od oblike trombocitopenije. Pri sekundarnih oblikah trombocitopenije je treba zdraviti osnovno bolezen in s tem posredno tudi trombocitopenijo.'